La Llei orgànica 9/1995, de 20 de novembre, de la participació, l'avaluació i el govern dels centres docents, regula un nou procediment d'elecció dels equips directius dels centres docents públics que té el seu fonament en la selecció prèvia del professorat més qualificat i millor preparat per a l'exercici de la funció directiva.
La mateixa Llei preveu, en l'article 25.5, que els/les directors/es dels centres docents públics nomenats d'acord amb el procediment que estableix i que hagin exercit el seu càrrec, amb valoració positiva, durant el període de temps que cada administració educativa determini, mantindran, mentre romanguin en situació d'actiu, la percepció d'una part del complement retributiu corresponent, d'acord amb el nombre d'anys d'exercici del càrrec.
L'esmentada Llei preveu que les administracions educatives establiran les condicions i els requisits per a la percepció d'aquest complement.
En virtut d'això, a proposta de la consellera d'Ensenyament, efectuat el tràmit sindical, amb l'informe del Consell Escolar de Catalunya, d'acord amb el dictamen de la Comissió Jurídica Assessora, i amb la deliberació prèvia del Govern,
Aquest Decret regula la consolidació personal de part del complement retributiu específic per l'exercici del càrrec de director/a per part del professorat que pertanyi als cossos o escales a què fa referència la Llei orgànica 1/1990, de 3 d'octubre, d'ordenació general del sistema educatiu, que hagi desenvolupat aquesta tasca en els centres docents públics de Catalunya gestionats pel Departament d'Ensenyament.
2.1 El professorat que hagi estat nomenat per a l'exercici del càrrec de director/a d'acord amb el procediment que estableix la Llei orgànica 9/1995, de 20 de novembre, de la participació, l'avaluació i el govern dels centres docents, i que hagi completat algun o alguns dels períodes de mandat que preveu l'article 24 de la Llei esmentada, bo i exercint el càrrec amb valoració positiva, consolidarà una part del complement propi d'aquest càrrec.
Aquest complement el percebrà mentre estigui en situació d'actiu, en exercici de la docència però sense exercir el càrrec de director/a.
2.2 L'import del complement es determinarà sobre la base del que correspongui, en el moment de la consolidació, a l'exercici del càrrec de director/a en el centre on es consolida, i en els termes i segons els períodes que es concreten tot seguit, amb independència de la continuïtat en el temps d'aquests períodes:
Per un primer període complet de mandat, 15 per cent.
Per un segon període complet de mandat, 20 per cent.
Per un tercer període complet de mandat, 25 per cent.
Per un quart període complet de mandat, 10 per cent.
Per un cinquè període complet de mandat, 10 per cent.
Els percentatges corresponents als diferents períodes són acumulatius entre ells, amb el límit màxim de cinc períodes a efectes de consolidació.
El Departament d'Ensenyament establirà el procediment per a la valoració de l'exercici del càrrec de director/a, que es farà atenent els criteris següents:
a) Direcció i coordinació de l'activitat del centre: planificació, seguiment, control i avaluació de les activitats; gestió dels recursos humans, materials i econòmics.
b) Dinamització de la participació dels diferents sectors de la comunitat escolar.
c) Afavoriment de la convivència i les relacions entre els membres de la comunitat escolar, i resolució de conflictes.
d) Impuls de projectes de millora: desenvolupament de programes d'innovació, foment de la participació del professorat en plans i activitats de formació, realització d'actuacions de conservació i millora de les instal·lacions i equipaments del centre.
e) Exercici de competències en matèria administrativa i de personal: atenció als tràmits i requeriments administratius, informació puntual de les alteracions en la prestació del servei, control d'assistència del personal del centre.
Els/les directors/es que compleixin els requisits que estableix l'article 2 d'aquest Decret, un cop efectuada la corresponent valoració positiva, percebran el complement retributiu específic amb caràcter retroactiu des que van deixar d'exercir el càrrec de director.
Barcelona, 27 de desembre de 2000